《谢中书施舍人宴集》
宋代·喻良能

紫微高义笃同年，邃宇开筵近腊寒。
绿蚁醅浓粘玉盏，紫驼峰美照金盘。
醺酣上颊生春意，文字清谈卜夜阑。
更辱盘餐馈黄发，顾惭珍报乏琅玕。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。